**Oltárny obraz od J. I. Mildorfera zreštaurovaný vďaka projektu Digitálna galéria**

Prioritou projektu Digitálna galéria je popri digitalizácii kultúrneho dedičstva i jeho prevencia a ochrana pred nenávratným poškodením. Starostlivosť o galerijné zbierky patrí medzi hlavné činnosti každej galérie a súčasťou starostlivosti je ich ošetrovanie a reštaurovanie.

Vďaka projektu Digitálna galéria bol zreštaurovaný cenný oltárny obraz Svätý Jozef od Josefa Ignaza Mildorfera (1719 ‒ 1775), významného reprezentanta „Trogerovskej školy“, ktorého štúdium i kariéra boli úzko späté s Viedňou. V druhej polovici 18. storočia je jeho pôsobenie doložené aj na Morave a v Uhorsku, kde sa tešil podpore zvlášť u rodu Esterházyovcov. Do zbierok SNG bola maľba získaná prevodom zo SNM ‒ Etnografického múzea v Martine v roku 1975. Až do roku 1981 figurovala ako práca neznámeho umelca, keď bola autorsky atribuovaná Mildorferovi Magdou Keleti, v tom čase kurátorkou zbierky.

Obraz reštaurovala Mgr. art. Ľudmila Zozuľáková, za SNG na projekte spolupracovala kurátorka Zbierky barokového umenia Mgr. Katarína Chmelinová, PhD. Obraz prešiel komplexným reštaurovaním od upevnenia, odstránenia depozitu a laku, cez stabilizáciu plátna a farebnej vrstvy, retuš, až po záverečné úpravy v lakovej vrstve. Následne bol obraz prevezený späť do Stálej expozície SNG – na Zvolenskom zámku, kde je dnes prístupný verejnosti.